Fant telefonen til drapsofferet Heidi (58) i bilen til avdød mann
Mobiltelefonen hadde vært forsvunnet i over ett år. – Et lite mysterium, sier politiet.  Lørdag 6. januar i år ble Sør-Øst politidistrikt kontaktet av en mann som hadde gjort det oppsiktsvekkende funnet.  – Han fortalte at han hadde funnet det som skulle vise seg å være avdødes telefon i bilen til sin far. Faren hadde nylig gått bort, og sønnen gikk gjennom bilen etter dødsfallet, sier politiadvokat Tine Henriksen til VG.  Melderen fortalte at telefonen var avslått, men at han hadde klart å slå den på.  – Da så han navnet til Heidi Flood på telefonen. Han søkte på nettet, og skjønte dermed hvem Flood var.  Bilen telefonen ble funnet i, sto parkert i Skien. 58 år gamle Heidi Flood ble funnet drept i sitt eget hjem i samme by 4. oktober 2022.  En kvinne og en mann er siktet i saken, men begge nekter for å ha begått handlingen. Kvinnen har tidligere tilstått ugjerningen, men har senere trukket tilståelsen tilbake. I stedet har hun lagt skylden for selve drapet på den andre siktede. Mannen har innrømmet å ha vært til stede da drapet skjedde, men la tidlig skylden på kvinnen.  Flood jobbet til daglig som sykepleier i Skien kommune, og hadde de siste årene latt vanskeligstilte bo hos seg. Hun etterlot seg tre barn og flere barnebarn. Finner ingen koblinger Politiadvokat Tine Henriksen sier at mannen som leverte telefonen ikke kjenner noe til Heidi Flood eller saken for øvrig.  – Vi har heller ingen holdepunkter for at eieren av bilen hadde kjennskap til Flood, de siktede eller saken for øvrig. Vi har forsøkt å gjøre undersøkelser, men vi vet rett og slett ikke hvorfor telefonen ble funnet der, sier Henriksen og legger til: – Det er et lite mysterium.  Politiadvokaten understreker at det uansett er svært viktig at de nå har fått tatt på telefonen.  – Den har vi brukt mye ressurser på å lokalisere. Innledningsvis forklarte begge de siktede at de hadde tatt med seg telefonen bort fra åstedet, og har gitt beskrivelser på hvor de la den fra seg. Politiet har gått manngard, men uten hell. Samme dag som drapet ble oppdaget, ble Floods ekskjæreste oppringt fra Floods telefon. Ifølge mannens forklaring er det kvinnen som nå er siktet som foretok oppringingen, og spurte om han hadde tenkt seg til Floods hus.  Politiet mener at Heidi Flood på det tidspunktet allerede var død.  Henriksen sier at det kan være en mulighet for at telefonen kan ha blitt lagt på det stedet hvor de siktede har forklart, og at noen har tatt den med seg derfra. Hvor lenge telefonen har ligget i bilen vet ikke politiet.  Kvinnens forsvarer Tollef Skobba sier at han ikke har noen kommentar til funnet av telefonen, men at det er greit at den også er funnet.  – Har din klient noen formening om hvordan den havnet der? – Nei, det har hun ikke. Jeg derimot tror at det var en ren tilfeldighet.  Mannens forsvarer Gøran Møller-Christiansen ønsker ikke å kommentere denne saken.  – Veldig mange spørsmål VG har vært i kontakt med avdødes datter Irene Flood Dalen.  – Vi har fått informasjon om at telefonen er funnet, men sitter fremdeles med veldig mange spørsmål.  Tilfeldighetene skulle ha det til at Henriksen fredag 5. januar sendte over saken til statsadvokaten til innstilling – altså dagen før de ble kontaktet om mobilfunnet. Saken ble dermed sendt tilbake til politiet for videre etterforskning av telefonen.  – Ut fra våre undersøkelser kan vi ikke se at det er noe der som kan belyse saken, sier Henriksen. – Er det funnet fingeravtrykk på mobilen? – Vi har vurdert at det ikke er nødvendig med tekniske undersøkelser. Politiet er nå i ferd med å sluttføre rapporter i forbindelse med mobilfunnet, og deretter blir saken sendt til statsadvokaten for videre påtalebehandling. 
Den forsvunne mobilen til Heidi Flood, drept i Skien i oktober 2022, er funnet i en avdød manns bil En kvinne og en mann er siktet for drapet, men begge nekter for å ha utført handlingen Politiet finner ingen koblinger mellom bilens eier og saken Politiet skal nå sluttføre rapporter og sende saken til statsadvokaten for videre behandling